Klima- og miljødepartementet
postmottak@kld.dep.no

|  |  |  |
| --- | --- | --- |
| **Vår** ref:  | **Deres** ref:  | **Hvalstad**, den: 10.05.2022 |

**Vedtak om lisensfelling av ulv i ulvesonen - tidsfrister**

Norges Jeger- og Fiskerforbund (NJFF) ser behov for at Klima- og miljødepartementet (KLD) fastsetter tidsfrister for prosessen med fastsettelse av vedtak om lisensfelling i ulvesonen. Vi anmoder om et møte med departementet for å utdype saken.

Erfaringer har vist at rovviltnemndenes vedtak om lisensfelling av ulv i revir innenfor ulvesonen i all hovedsak blir påklagd. Selve klagebehandling tar tid, og ved flere tilfeller de senere årene har Klima- og miljødepartementets endelige vedtak etter klagebehandlingen kommet tett oppunder jaktstart. I noen tilfeller har avgjørelsene kommet bare timer før jaktstart. Dette er svært uheldig.

Denne situasjonen forsterkes også at av departementets klageavgjørelser i noen tilfeller har blitt brakt inn for retten. Sist skjedde dette rett i forkant av jaktstart for lisensfellingen i ulvesonen i denne vinteren. Da fattet tingretten en avgjørelse om å stoppe jakten inntil retten hadde behandlet saken. Etter at departementet hadde anket dette vedtaket og fått medhold, ble det endelig åpnet for lisensfelling lørdag 12. februar. Da var det kun igjen få dager av jakttiden.

En god gjennomføring av lisensfellingen av ulv fordrer betydelig forarbeid og planlegging. Det legges ned en betydelig innsats i alle områdene der rovviltnemndene legger opp til felling innenfor sine vedtak. De enkelte jaktlagene er innforstått med at det kan bli endringer med hensyn til antall revir og hvilke revir fra rovviltnemndenes vedtak til endelig vedtak etter avsluttet klagebehandling. Likevel er det uholdbart når avklaringene ikke kommer på et tidligere tidspunkt. Jegerne har avtalt uttak av ferie med arbeidsgiver eller skaffet vikarer for de som har behov for det. Når avgjørelsen kommer kun timer før jaktstart blir det vanskelig å gjøre om på dette.

Videre er jakttiden innenfor ulvesonen kort, fra 1. januar til 15. februar. En vellykket jakt er i stor grad knyttet til gode sporingsforhold, og det gjelder å utnytte gode forhold godt. Sporing gjennomført over tid inn mot jaktstart er ofte en viktig faktor for å lykkes med felling.

Dette er eksempler på forhold som taler for at det må settes tidsfrister til prosessene med å fatte fellingsvedtak. Grunnlaget som avgjør om rovviltnemndene har myndighet til å fatte vedtak om felling, legges fram av Rovdata 1. juni hvert år. I god tid før denne er endelig klar har rovviltnemndene og andre gjennom ulvetelleren og underveisrapporter på Rovdata sine nettsider, god oversikt over hvordan det ligger an med ulvebestanden. Departementet bør få en frist til å fatte sitt endelig klagevedtak senest innen 1. desember.
Med dette som utgangspunkt bør det være grunnlag for at sette en frist for rovviltnemndene om å fatte sitt vedtak om kvoter for lisensfelling innen utgangen av juni. Det vil gi romslig tid til eventuell klagebehandling og sikre en nødvendig forutsigbarhet for jegerne.

NJFF anmoder om at departementet tar nødvendige grep for å få på plass en ordning med tidsfrister slik at denne kan virke allerede for vedtak som skal fattes i inneværende år.

Vennlig hilsen

# Norges Jeger- og Fiskerforbund



Siri Parmann

Fagsjef

Kopi: Landbruks- og matdepartementet

 Miljødirektoratet